FI Euroopan unionin virallinen lehti CE 88/169

(2004/C 88 E/0177)

KIRJALLINEN KYSYMYS E-0143/04

esittäjä(t): José Ribeiro e Castro (UEN) komissiolle

(26. tammikuuta 2004)

Aihe: Ihmisen elimillä käytävä kauppa Mosambikissa

Minulla on ollut äskettäin tilaisuus kysyä tätä asiaa komissiolta ja neuvostolta. Asiassa on tapahtunut uusia käänteitä. Nimittäin Mosambikin tasavallan yleinen syyttäjä, Joaquim Madeira, on tunnustanut tiedotusvälineille, että ihmisen elimillä käytävä kauppa on totta. Itse asiassa yleinen syyttäjä on vahvistanut jo jokin aika sitten portugalilaiselle RDP-Africa-radioasemalle, että Ihmisoikeusliiton puheenjohtaja esitti syyttäjänvirastolle tutkintapyynnön sen jälkeen, kun brasilialainen lähetystyöntekijä Eliida dos Santos oli tehnyt havaintoja kahdeksasta mahdollisesta tapauksesta, joissa Nampulan lapsilta oli otettu elimiä. Mosambikin yleisen syyttäjän viraston tutkimusryhmä selvittää parhaillaan Manican, Maputon ja Nampulan provinsseissa ilmi tulleita tapauksia, ja se on jo kuullut joitakin todistajia tässä asiassa. Samalla se on kertonut kyseisestä huolestuttavasta ja hyvin vakavasta ilmiöstä muissa Afrikan maissa.

Jo 14. tammikuuta 2004 Portugalin television tärkein yleinen uutiskanava RTP 1 esitti pitkän reportaasin Mosambikin tapauksesta ja vahvisti ilmi tulleet seikat ja toi esille paikallisen poliisin (joka kieltää) ja yleisen syyttäjän viraston (joka vahvistaa tapahtumat) välisen räikeän ristiriidan.

Toisessa Mosambikin televisiolle antamassaan haastattelussa yleinen syyttäjä on vedonnut Mosambikin yhteiskuntaan ”rintaman tiivistämiseksi” taistelussa tämän rikollisuuden torjumiseksi. Kolme henkilöä on jo pidätetty Manican provinssissa Mosambikin keskiosassa syytettyinä ihmisen elimillä käydystä kaupasta, ja ulkomaalainen aviopari, jonka on osoitettu yrittäneen siepata alaikäisiä elinten saamiseksi, on päästetty ehdonalaiseen vapauteen Nampulassa. Brasilialainen ensimmäisistä paljastuksista vastuussa oleva lähetystyöntekijä, joka asuu Nampulan luostarissa ja joka hoitaa köyhiä ja orpoja lapsia, uskoo, että on olemassa merkkejä siitä, että viimeksi kuluneiden kuukausien aikana useita alaikäisiä on tapettu elinten saamiseksi.

Toistan aikaisemman kysymykseni E-0072/04 ja kysyn komissiolta seuraavaa:

— Onko Mosambikin viranomaisiin otettu yhteyttä tässä asiassa? Onko tuki- tai avustustoimia tai poliisiyhteistyöhön liittyviä toimia käynnistetty?

— Onko komissiolla tietoja ihmisen elimillä käytävästä kaupasta muissa Afrikan maissa?

— Onko komissio valmis torjumaan tätä kammottavaa kauppaa ja antamaan Mosambikissa ja muissa apua pyytävissä maissa hätäavun lisäksi myös tiedottamista ja koulutusta koskevaa apua sekä viranomaisille että tätä hirvittävää rikollisuutta vastaan taisteleville kansalaisyhteiskunnan osille?

Poul Nielsonin komission puolesta antama

yhteinen vastaus

kirjallisiin kysymyksiin E-0072/04 ja E-0143/04

(19. maaliskuuta 2004)

Komissio jakaa arvoisan parlamentin jäsenen huolen näistä hirvittävistä rikoksista, jotka liittyvät ihmisten, erityisesti mosambikilaisten lasten, elinten laittomaan kauppaan.

Komissio, joka on täysin tietoinen tilanteen vakavuudesta Maputossa olevan valtuuskuntansa ansiosta, on jo ottanut yhteyttä tasavallan yleiseen syyttäjään näiden rikosten suhteen. Tämä on, kuten arvoisa jäsen kysymyksessään mainitsee, vahvistanut, että yhdestä tapauksesta on ilmoitettu Nampulassa ja asiaa ollaan tutkimassa perinpohjin ei ainoastaan tällä alueella vaan myös muilla alueilla koko maassa. Tähän mennessä yleinen syyttäjä ei ole esittänyt pyyntöä lisäavusta komissiolle tai millekään muulle avunantajalle.

EU:n lähetystöjen johtaja ja EY:n valtuuskunta ovat keskustelleet tapauksista, ja ne toivat asian esille EU:n ja Mosambikin välisen poliittisen vuoropuhelun puitteissa.

Mosambik on saanut tukea oikeusjärjestelmäänsä (strategiseen suunnitteluun, oikeuden saantiin, ihmisoikeuksiin, vankilareformeihin, lakikoulutukseen, Maputon siviilituomioistuimeen, Mosambikin poliisiin) EU:lta (Tanskalta, Irlannilta, Portugalilta, Espanjalta, Italialta ja Alankomailta), Norjalta, YK:n kehitysohjelmasta (UNDP) ja Yhdysvaltain kehitysyhteistyövirastosta (USAID).

Tukea tällä alalle on ennakoitu EY-Mosambikin maakohtaisessa strategia-asiakirjassa, ja komissio on hyväksymässä 10 miljoonan euron ohjelmaa. Tämän ohjelman strategiana on täydentää muiden rahoittajien toimia ja, perustuen siihen tosiseikkaan, että rikosoikeudellisia kysymyksiä on käsiteltävä systemaattisesti, sisällyttää kaikki osallistuvat toimijat tekijöiksi ”rikosoikeudelliseen ketjuun”: rikostutkinnasta vastaava poliisi, yleisen syyttäjän toimisto, tuomioistuimet, vankeinhoito, oikeudellinen puolustus samoin kuin kansalaisyhteiskunta, jolla on tärkeä rooli sellaisilla alueilla kuin rikostentorjunta (yhteisöön perustuvien toimien kautta) ja puolustus ihmisoikeuskysymyksissä. Toinen ratkaisevan tärkeä alue on hajauttaminen, jonka tavoitteena on korjata järjestelmän maantieteelliset vääristymät ja helpottaa oikeuden saantia, erityisesti alueellisella ja paikallisella tasolla. Strategia perustuu oikeuksien ja palvelujensaamiseen liittyvään lähestymistapaan. Itse ohjelma keskittyy politiikan tavoitteisiin, joiden saavuttamiseksi erilaisten ja itsenäisten elinten on oltava yksimielisiä. Tässä ohjelmassa ennakoituihin toimiin kuuluu institutionaalinen tuki, vankilatuomion vaihtoehtojen kartoittaminen, tiedotusvälinekampanjat ja tietoisuuden lisäämiseen tähtäävät kampanjat, tutkimustyö, koulutus, erityisten ihmisoikeuksia tukevien rahastojen perustaminen, kuntoutus ja välineiden hankkiminen.

Mitä tulee tilanteeseen EU:n sisällä, on hyväksytty huomattava määrä toimia, jotka koskevat jäsenvaltioiden poliisipalvelujen ja tullihallinnon välisen yhteistyön parantamista ja ulkorajojen vahvistamista. Nimenomaan ihmisten elinten laittoman kaupan osalta Kreikka esitti neuvoston hyväksyttäväksi aloitetta puitepäätökseksi ihmisten elimistä ja kudoksista käytävän laittoman kaupan ehkäisemiseksi ja kontrolloimiseksi. Ehdotuksen tavoitteena on määritellä, minkä tyyppisen toiminnan tulisi olla rangaistavaa kaikissa jäsenvaltioissa ja määritellä tällaisissa rikoksissa sovellettavat vähimmäisrangaistukset. Periaatteessa komissio suhtautuu ehdotukseen myönteisesti. Komissio on pyrkinyt tukemaan Kreikan aloitetta pyytämällä hakemuksia muista tämän alan hankkeista vuoden 2004 poliisiyhteistyötä ja oikeudellista yhteistyötä rikosasioissa koskevan AGIS-ohjelman puitteissa.

Lisäksi Europolin valtuutusta on 1. tammikuuta 2002 alkaen laajennettu koskemaan ihmisten elinten ja kudosten laitonta kauppaa.